Politiet har ikke fået mere travlt i andet kvartal af 2015. I hvert fald ikke hvis man kaster et blik på de seneste kriminalitetstal fra Danmarks Statistik.

De nye tal tegner et billede af, at tendensen med færre anmeldelser af både vold, tyveri og indbrud fortsætter, og der er således ikke de store overraskelser.

I alt er der anmeldt 93.331 straffelovsforbrydelser, når Danmarks Statistik korrigerer for sæsonudsving. Det er et fald på én procent i forhold til første kvartal.

Størstedelen af de anmeldte lovovertrædelser er indbrud, tyveri og hærværk samt andre former for ejendomsforbrydelser, og faldet skyldes først og fremmest, at der her er sket et fald på hele to procent i forhold til kvartalet før.

Også voldsepisoderne ser ud til at falde. I løbet af andet kvartal har politiet modtaget godt 4.000 anmeldelser, og det er stort set det samme som kvartalet inden. Dog er antallet af anmeldelser for vold mod privatpersoner faldet med to procent.

Der er også godt nyt inden for kategorien seksualforbrydelser. Her har myndighederne færrest gange taget imod en anmeldelse, hvilket medfører et fald på hele otte procent sammenlignet med første kvartal i 2015.